OʻZBEKISTON RESPUBLIKASI DAVLAT MULKINI BOShQARISh VA XUSUSIYLAShTIRISh KOMITETI (DAVLAT MULKI KOMITETI)NI TAShKIL ETISh TOʻGʻRISIDA
(decree, 1994-02-07)

“Davlat tasarrufidan chiqarish va xususiylashtirish toʻgʻrisida” Oʻzbekiston Respublikasi Qonunini ijro eta borib hamda respublika hududida bozor munosabatlarini shakllantirish, tadbirkorlik va raqobatchilikni ragʻbatlantirish, unumli mehnat imkoniyatlarini kuchaytirish, shuningdek davlat tasarrufidan chiqarish va xususiylashtirish sohasida yagona siyosat oʻtkazish maqsadida: 1. Oʻzbekiston Respublikasi Iqtisodiyot komiteti va Davlat statistika komiteti xodimlari soni hamda mablagʻlari hisobiga Oʻzbekiston Respublikasi Davlat mulkini boshqarish va xususiylashtirish komiteti (Davlat mulki komiteti) tashkil qilinsin. Belgilab qoʻyilsinki, Oʻzbekiston Respublikasining Davlat mulki komiteti Oʻzbekiston Respublikasi Prezidenti huzuridagi Vazirlar Mahkamasi qaramogʻida boʻladi va Oʻzbekiston Respublikasi Oliy Kengashiga hisobot beradi. 2. Quyidagilar Davlat mulkini boshqarish va xususiylashtirish komitetining asosiy vazifalari va faoliyat yoʻnalishlari qilib belgilansin: davlat mulkini davlat tasarrufidan chiqarish va xususiylashtirishni amalga oshirish chogʻida xalqning mulkiy huquqlarini va ijtimoiy adolat qoidalarini, Oʻzbekiston Respublikasining iqtisodiy mustaqilligi hamda milliy xavfsizligini himoya qilish; Oʻzbekiston Respublikasi Oliy Kengashining qaroriga binoan Oʻzbekiston Respublikasining davlat mulkini respublika mulki hamda maʼmuriy-hududiy tuzilmalar mulkiga (kommunal mulkka) ajratish; davlat tasarrufidan chiqarilmaydigan va xususiylashtirilmaydigan korxonalar hamda mulkning turlari va guruhlarini aniqlash yuzasidan takliflar tayyorlash; davlat mulkini davlat tasarrufidan chiqarish va xususiylashtirish yuzasidan dasturlar ishlab chiqish, Oʻzbekiston Respublikasi Prezidenti huzuridagi Vazirlar Mahkamasining muhokamasiga taqdim etish va amalga oshirish; respublikaning davlat mulkini jamoa, ijara, aksionerlik, xususiy mulkka hamda oʻzgacha mulkchilik shakllariga asoslangan boshqa korxonalarga aylantirish tartibi va vositasini belgilash; respublika davlat mulkini xususiylashtirishda ajnabiy yuridik shaxslar hamda fuqarolarning ishtirok etishlarida belgilangan miqdor va tartibni asoslab berish; tasdiqlangan dasturlarga muvofiq davlat mulki boʻlgan aniq obyektlarni, avvalo kam foyda keltiradigan va zarar koʻrib ishlaydigan korxonalarni davlat tasarrufidan chiqarish va xususiylashtirish toʻgʻrisida qaror qabul qilish; davlat mulkini roʻyxatga olish, davlat tasarrufidan chiqariladigan va xususiylashtiriladigan obyektlar qiymatini baholash ishlarini tashkil qilish; xususiylashtirishga doir kimoshdi savdolari va tanlovlarni oʻtkazish tartibini, ularda xaridorlarning ishtirok etish shartlarini ishlab chiqish; davlat tasarrufidan chiqarish va xususiylashtirish maxsus jamgʻarmalarini tuzish hamda ulardan foydalanish tartibiga oid takliflarni asoslab berish; respublika mulki bilan kommunal mulkni davlat tasarrufidan chiqarish va xususiylashtirish jarayoniga tashkiliy va uslubiy jihatdan rahbarlik qilish, kommunal mulk obyektlarining tasarrufchilari boʻlmish idoralar faoliyatini muvofiqlashtirish. 3. Shu narsa belgilab qoʻyilsinki, Oʻzbekiston Respublikasi Davlat mulkini boshqarish va xususiylashtirish komitetining, uning joylardagi organlarining oʻz vakolatlar doirasida qabul qilgan qarorlari vazirliklar, idoralar, konsernlar, uyushmalar, korxonalar (birlashmalar), muassasalar va tashkilotlar, mahalliy boshqaruv organlari, mansabdor shaxslar va fuqarolar tomonidan bajarilishi majburiydir. 4. Oʻzbekiston Respublikasi Prezidenti huzuridagi Vazirlar Mahkamasi ikki hafta muddat ichida Oʻzbekiston Respublikasi Davlat mulki komitetining faoliyatini tashkil etish toʻgʻrisida qaror qabul qilishi, Komitet Nizomini va tuzilmasini tasdiqlashi zarur.